﻿Textul ca mască - Corbul de Edgar Allan Poe şi o filozofie a compoziţiei RAZVAN VENTURA razvan69@clicknet ro Logica textuală conţine un gest de ascundere, dar şi unul de revelare, fapt evident în cazul descrierii procesului compunerii unui poem în textul lui Edgar Allan Poe – Filozofia compoziţiei - demonstraţia etalând onest toate „măştile" scriitorului Negând imixtiunea hazardului, Poe scoate la iveală tocmai măsura în care hazardul se află la originea demersului creator, arbitrariul opţiunilor sale fiind disimulat în spatele unei aşa-zise premeditări ; în realitate, prejudecăţile artistice au primatul asupra oricărui calcul Majoritatea criteriilor invocate de Poe sunt statistice, scriitorul pretinzând că apelează la mijloace universale În realitate, multe din tezele sale pot fi suspectate de arbitrar şi chiar de ironie, iar punerea în valoare exagerată a contrastelor trădcază o poetică naivă Creionând o ecuaţie completă a creaţiei şi a creatorului, textul lui Poe pune baza unui sistem de roluri în jurul poemului – măşti cu un rol precis, dispuse pe trei niveluri ; construcţia însăşi a articolului poate fi ilustrată prin prezenţa altor trei măşti care se conţin una pe cealaltă Deşi a fost adeseori acuzat de nesincerttate, rareori un scriitor şi-a prezentat mai explicit „măştile" asumate de-a lungul unui text Cuvinte-cheie : mască, onestitate, hazard, arbitrar Orice logică textuală este în egală măsură una a ascunderii şi una a revelării Printr-un text care vorbeşte despre un alt text, este scoasă la iveală o interpretare, dar, totodată, sunt ocultate altele Cu atât mai evidentă este această ocultare în cazul în care încercarea de interpretare aparţine chiar autorului textului literar Rareori un poet îşi va fi deschis cu atâta sinceritate şi…premeditare uşile laboratorului de creaţie precum Edgar Allan Poe în Filozofia compoziţiei Suspectat de impostură „critică”, poetul american pare a fi (re)construit pas cu pas procesul compunerii unui poem, scopul declarat fiind cel de a ilustra „ un caz rar” - „un autor care să fie în stare să refacă, pas cu pas, drumul pe care a ajuns la un anume rezultat” Astfel, poetul ar dori să demonstreze că „ niciun moment din compunerea lui [poemului – n n ] nu poate fi pus pe seama unui accident sau unei intuiţii, că lucrarea a înaintat, pas cu pas, spre forma definitivă, cu precizia şi cu consecvenţa rigidă a unei probleme de matematică” Printr-un astfel de demers, Poe ar reuni practic cei doi poli ai operei literare, aşa cum au fost definiţi de Iser pe urmele lui Ingarden : polul artistic - textul creat de autor, cel estetic – concretizarea realizată de cititor Totuşi, în pofida caracterului inedit al încercării lui Poe, Filozofia compoziţiei reprezintă asumarea până la capăt a unui demers mult râvnit de către orice creator : desăvârşirea textului ca „rostire actuală", întrucât „a citi înseamnă a asocia discursului textului un discurs nou" 2 – chiar dacă, evident, articolul lui Poe se doreşte a reprezenta e x p l i c i t a r e a unui discurs implicit În fapt, dincolo de o demonstraţie riguroasă, textul lui Poe reprezintă o asumare pe deplin onestă a ipostazelor (măştilor) pe care un creator şi le revendică Nu argumentaţia în sine merită această marcă a onestităţii, cât „măştile" etalate de Poe în demonstraţie Conţinutul articolului lui Poe este în general prea cunoscut pentru a insista asupra lui : poetul american descrie în detaliu procesul compoziţiei unui poem fără a omite, după cum pretinde el, nicio etapă : fixarea limitei – de aproximativ 100 de versuri (poemul are 108) ; alegerea domeniului (frumuseţea), a tonului (melancolia), a refrenului şi a corbului pentru a-l rosti ; teoria că moartea unei femei frumoase este cel mai poetic subiect ; combinarea celor două idei, astfel încât întrebărilor puse de îndrăgostit corbul să le răspundă prin „Nevermore"; alegerea versificaţiei şi fixarea cadrului Premisa de la care porneşte Poe este deci aceea a calculului absolut, a surghiunirii hazardului din cetatea Poeziei Chiar dacă seducătoarea teorie a ajuns să farmece şi un spirit precum cel al lui Mallarmé, care a apreciat în mod deosebit această idee, teoreticienii literari admit că paginile lui Poe reprezintă o abilă mistificare, de altfel destul de uşor de răsturnat : „Evident, ordinea exactă a calculelor lui Poe nu poate fi luată în serios Deducţia pas cu pas reprezintă o demonstraţie (dacă nu o farsă) a posteriori, cu totul improbabilă din punct de vedere psihologic în trecerea ei rapidă de la temă la metru şi înapoi, şi infirmată de faptul că Poe a scris cincisprezece versiuni diferite ale poemului Dar nu încape îndoială că ideea de bază este emisă cu toată seriozitatea, oricât de mult voia Poe să-şi şocheze cititorii, zdruncinând naiva lor credinţă în inspiraţie "3 Aceasta este deci o primă mască – aceea a raţionalităţii care acoperă hazardul creaţiei Ce este altceva Filozofia compoziţiei decât încă o mască pusă pe faţa scriitorului ? Este de mult timp evident că orice scriitor furnizează prin ceea ce scrie o „versiune îmbunătăţită a sinelui propriu"4 ; această „mască" este unanim acceptată de scriitor şi de public Poe nu numai că nu renunţă la obişnuita mască a scriitorului, ci, pretinzând că şi-o dă jos (lăsând publicul „să arunce o privire în culise să zărească cum se înfiripă gândirea (…) rudimentară, în continuă schimbare…"), şi-o apasă mai tare pe faţă, imprimându-i trăsăturile propriului chip, până la confuzie De altfel, afirmând că acest text va demonstra că „niciun moment din compunerea lui [a poemului – n n ] nu poate fi pus pe seama unui accident sau unei intuiţii", Poe ajunge să ilustreze exact contrariul – măsura în care arbitrarul joacă un rol în scrierea poemului Dacă tema poemului este fixată oarecum axiomatic (Frumuseţea), alegerea tonului acesteia este atribuit experienţei, fiind astfel puse în joc două poziţii Este clar că experienţa poate fi dedusă oarecum „matematic", „ştiinţific" - aşa cum pretinde Poe că procedează Călinescu observa că „există un număr limitat de atitudini de felurite intensităţi cărora un poet adevărat nu li se poate sustrage"5, dată fiind limitarea numărului de structuri creatoare care-l determină pe critic să încerce să găsească o serie de constante structurale Întregul său studiu despre Universul poeziei este fundamentat pe astfel de constante, care-şi găsesc unitatea în poezia însăşi În sine, experienţa provine dintr-o repetare nepremeditată, ceea ce înseamnă că locul calculului îl ia de fapt inconştientul, pe care Tudor Vianu îl descoperea în spatele acelor „sute şi mii de experienţe pe care artistul nu le-a căutat, pe care le-a receptat fără să-şi dea seama imediat ce pot deveni pentru el…"6 Cu alte cuvinte, chiar dacă poate fi întrucâtva afirmată, experienţa este cu greu conştientizată, neputând fi cuantificată şi nici măcar universalizată, aşa cum pretinde Poe Scriitorul a fost conştient de lipsa sa de onestitate – fapt evident din modul în care tratează problema Pare ciudat faptul că Poe consacră treizeci şi ceva de rânduri platutidinii că frumuseţea este domeniul legitim al poeziei şi expediază în doar câteva rânduri alegerea tonului, a cărui justificare este strict personală Acelaşi „calcul" se află în spatele opţiunii pentru refren – care este ales în virtutea faptului că reprezintă cel mai universal efect artistic; Poe alege în fapt „chiar primul cuvânt care mi-a venit în minte" (întrucât recunoaşte că „ar fi fost absolut imposibil să evit cuvântul Nevermore", este clar că nici nu se gândise vreo clipă la altul , deci calculul este din nou lăsat la o parte!) Refrenul poemului pare mai curând rod al inspiraţiei decât al premeditării artistice; mimarea calculului nu are numai rol demonstrativ, ci şi pe cel de a conferi prestigiu posturii asumate Masca premeditării artistice creionează deci în cazul textului lui Poe un lung şir de explicaţii Aşa-zisele opţiuni ale lui Poe nu sunt însă dictate de calcul, ci mai curând de p r e j u d e c ă ţ i a r t i s t i c e – adjectivele „firesc" (moartea este „firesc" subiectul cel mai trist) şi „evident" (este evident că moartea trebuie asociată frumuseţii) întrebuinţate de artist trimiţând la prejudecata publică Aşa se explică alegerea corbului pentru a ilustra tonul melancolic şi faptul că tema îndrăgostitului care-şi plânge iubita moartă este considerată cea mai poetică Circumscrierea spaţiului ţine de ceea ce Vianu definea drept un moment constitutiv al operei de artă – izolarea, întrucât opera de artă trebuie izolată de restul realităţii (interesant este faptul că Poe pare a gândi aici mai curând din punct de vedere „pictural", vorbind despre „forţa cadrului unui tablou" obţinut prin această delimitare strictă a spaţiului)7 În opţiunile sale, Poe face însă mereu trimitere la criterii pseudo-statistice (prin efecte universale el înţelege în realitate efcctele cel mai des întâlnite), plecând probabil de la premisa pe care o luase în considerare şi Călinescu atunci când observase că „numărul de organizări fructuoase oferit de natura spiritului creator este limitat"8, şi încearcă să determine un factor constant al poeziei Paradoxal, deşi pozează într-un adept al încifrării, Poe are grijă în permanenţă să facă cu ochiul din spatele măştii, apelând (sau pretinzând că apelează) la mijloace universale În ansamblu, chiar dacă textul pare a avea o logică seducătoare, tezele sale luate separat se dovedesc a fi cu totul arbitrare Alegerea refrenului ca procedeu are la bază (nu fără o tentă de auto-ironie !) tot criterii statistice, chiar dacă Poe încearcă să-l lege ideatic de un sentiment al plăcerii Poate fi suspectată de ironie şi teza potrivit căreia refrenul Nevermore ar fi fost ales pe baza alăturării sunetelor o şi r, mai ales că, în fapt, acesta este mai curând rod al inspiraţiei decât al selecţiei (cum am spus, Poe se mulţumeşte cu…primul cuvânt care-i vine în minte !) De altfel, Poe pare a-şi asuma naivitatea demersului prin efecte (auto)ironice, jucând tot timpul pe cartea absolutei raţionalităţi, dar mai ales a contrastului (efectul cel mai uşor de observat) : frumuseţe – moarte, noaptea cu ploaie şi vânt – securitatea oferită de cadrul domestic, penajul negru al păsării şi bustul de marmură pe care se aşează, alternarea tonului fantastic cu cel sobru Contrastul reprezintă un efect stilistic destul de naiv pe care Poe încearcă să-l raţionalizeze excesiv Mai mult, Poe nu pare a sesiza cea mai profundă contradicţie în argumentarea sa : deşi tot timpul clamează preocuparea sa pentru originalitate, el admite că doreşte o apreciere universală, ceea ce-l determină să aleagă efectul poetic cel mai comun (refrenul – chiar dacă pretinde că încearcă o variere a acestuia) sau cel mai trist subiect în concepţia universală (moartea) Jocul perpetuu cu măştile ne poate face să ne întrebăm dacă faptul de a da jos orice mască a premeditării, jucând rolul absolutei (şi naivei) sincerităţi, nu constituie cea mai sofisticată mască adoptată de poet în acest text Este posibil ca în spatele cuvintelor lui Poe să nu se afle absoluta candoare care-l determină să atribuie unicitatea unor efecte pe cât se poate de comune Însă textul nu numai că „maschează" spontaneitatea gestului creator printr-o aparentă raţionalizare, ci trasează o ecuaţie completă a creaţiei şi a creatorului operei Dacă Filozofia compoziţiei constituie naraţiunea unui proces de creaţie, atunci avem de-a face în acest cadru cu un narator dramatizat prin intermediul căruia Poe construieşte un sistem de roluri Precum în cazul unei piese de teatru, „măştile" intră pe rând în scenă : mai întâi poetul şi cititorul, apoi rolurile pe care primul şi le arogă prin natura textului – poetul ca lector şi exegetul, în cele din urmă – corbul, fata frumoasă şi îndrăgostitul Schematic, acest sistem de „măşti" ar putea fi transpus astfel : Primul nivel al măştilor este cel din p o e m, care cuprinde două categorii: - pe de o parte, sunt înglobaţi personajul (î n d r ă g o s t i t u l), suprapersonajul (f a t a f r u m o a s ă – mai puţin un personaj în sine, cât o realitate cu funcţie simbolică) şi arhetipul (imagine recurentă, cu rol organizator; c o r b u l este un personaj fără psihologie proprie, dar care face tranziţia dintre planuri; nu este lipsit de interes faptul că această pasăre are tradţional un rol psihopomp); - acestora li se adaugă cititorul, care este absent, neîndoios, dar constituie pretextul articolului Al doilea nivel este cel al pactului de lectură, implicând prezenţa altor două măşti, de data aceasta cu funcţie prototipică, întrucât ambele constituie un model exemplar, construit în jurul „spaţiilor albe", pe care orice text le prevede spre a-i permite destinatarului să introducă plusvaloarea de sens absolut indispensabilă funcţionării lui şi a-i lăsa acestuia din urmă iniţiativa interpretării, care să-l ajute să funcţioneze9 Textul în sine al Corbului nu ne spune, evident, care este raţiunea alegerii celor trei personaje de la primul nivel şi nici cum ar trebui citit poemul ca atare, exact aceste goluri fiind umplute de Filozofia compoziţiei Cu ajutorul acestui nivel, Poe „închide" cercul ; „masca" lectorului se adaugă celor ale personajelor şi de la nivelul textului se trece la cel al lecturii Lectura lui Poe consacră măştile personajelor, dar prin intermediul altor două măşti, care sunt reunite în textul Filozofiei compoziţiei În fapt, textul lui Poe ilustrează ceea ce Hofstadter numeşte o heterarhie – structură cu mai multe niveluri în care nu există cel mai înalt nivel10 Evident, nivelul poetului ca lector este acela al unei „ignoranţe" care însă, cum bine a remarcat Bousono11, nu este neapărat mimată, întrucât recitirea presupune situarea într-o lume de „neştiinţă fictivă" Suprapunerea acestor niveluri este afirmată în paralel cu fenomenul suprapunerii mai multor măşti, de data aceasta însă în condiţiile unei absolute egalităţi: - prima ar fi cea a teoreticianului literar, bazată pe un demers structuralist, întrucât Poe încearcă să găsească semnificaţia diferitelor celule ale sistemului în virtutea relaţiilor existente între ele: dimensiunile, efectul, estetica receptării, tehnica generală a poemului şi cadrul; - a doua aparţine tehnicianului, aşa-zisului „scriitor pur", care aplică pur şi simplu anumite procedee tehnice (stabilirea lungimii, a tonalităţii, a cadrului, a efectului artistic, a versificaţiei), prin a căror combinare creează poemul; paradoxal, deşi este cea mai cunoscută ipostază (orice artist adoptând-o în mod necesar), în acest caz ea este cea mai puţin convingătoare, întrucât Poe nu merge până la capăt în ceea ce priveşte vreuna din măşti, ceea ce – pe bună dreptate – sporeşte neîncrederea receptorului, aşa cum observă maliţios şi Croce: „Dar ceea ce trebuie considerat imposibil este faptul că o poezie s-ar naşte în urma unei serii de calcule şi opţiuni, aşa cum povesteşte Poe că i s-a întâmplat (s n – RV) când a scris poemul Corbul "12; cea mai corectă poziţie pare cea a lui Tudor Vianu care considera acest articol ilustrarea unui „proces creator trunchiat, redus la singura fază a execuţiei raţionale "13; - a treia este cea a artistului, care, vrea să sugereze Poe, adaugă inefabilul („curentul de sensuri subterane", cum îl denumeşte el) „ingredientelor" amestecate raţional în creuzetul creaţiei ; aceasta ar explica şi sfârşitul atât de brusc al articolului, Poe părând a realiza că, practic, doar „ceea ce se petrece în limitele credibilului, în limitele realului" poate fi narat Întrucât, cum am observat, structura ierarhică a articolului lui Poe nu ar avea vreo relevanţă, mai curând în acest caz măştile textului său se conţin una pe alta : SHAPE \* MERGEFORMAT În concluzie, deşi a fost atât de des acuzat de nesinceritate pentru acest articol, putem spune că rareori un scriitor şi-a prezentat mai explicit „măştile" pe care şi le-a asumat de-a lungul unui text Deşi articolul se doreşte a fi o filozofie a compoziţiei, el reprezintă mai curând un joc de tip „mise en abîme" a măştilor creatorului, prezentat în spiritul unei absolute onestităţi, tocmai deoarece el prezintă realitatea măştii Bibliografie Poe, Edgar Allan, Filosofia compoziţiei, în Principiul poetic, trad de Mira Stănculescu, Bucureşti, Univers, 1971, p 33 50 Boothm Wayne C – The Rhetoric of Fiction, University of Chicago Press, 1961, trad de Alina Clej şi Ştefan Stoenescu, Retorica romanului, Bucureşti, Univers, 1976 Bousono, Carlos – Teoria de la expresion poetica, Gredos, 1970, trad de Ileana Georgescu, Teoria expresiei poetice, Bucureşti, Univers, 1975 Călinescu, George – Universul poeziei, Bucureşti, Minerva, 1971 Croce, Benedetto – La Poesia, Gius Laterza & Figli, Bari, 1963, trad de Şerban Stati, Poezia, Bucureşti, Univers, 1972 Eco, Umberto – Lector in fabula, Gruppo Editoariale Fabbri, Bompiani, Sonzogno, Etas, S p A , Milano, 1979, trad de Marina Spalas, Bucureşti, Univers, 1991 Iser, Wolfgang – Actul lecturii, trad de Romaniţa Constantinescu, Piteşti, Paralela 45, 2006 McHale, Brian – Postmodernist Fiction, Routledge, 1987, trad de Dan H Popescu, Ficţiunea postmodernistă, Iaşi, Polirom, 1991 Ricoeur, Paul – Du texte à l’action Essais d’herménéutique, II, Seuil, 1986, mén, trad de Vasile Tonoiu, Eseuri de hermeneutică, Bucureşti, Humanitas, 1995 Vianu, Tudor – Estetica, Bucureşti, ELU, 1968 Wellek, René – A History of modern Criticism : 1750-1950, New Haven and London,, Yale University Press, 1965, trad de Rodica Tiniş, Istoria criticii literare moderne, Bucureşti, Univers, 1976, 4 vol 